Cawuneꞌn nin tzun Pilat tan toqueꞌn jicyleꞌn Jesús tan charyon.
Nintzun eꞌ oc yi eꞌ sanlar tan banleꞌn jun coron yi txꞌiꞌx;
nin jeꞌ cyakꞌol twiꞌ Jesús.
Nin oc cyakꞌol jun beꞌch tetz chi taneꞌn yubil beꞌch tetz jun rey yi txib yubil.
Nin eꞌ baj quentz tan kꞌajlaꞌn swutz Jesús,
chi na chiban swutz jun rey.
Poro xcyꞌaklil tuꞌ na chiban.
—Iluꞌ kareyil,
chumbalaj nin iluꞌ,
—cheꞌch na ban cyentz tetz.
Nin el cobox kꞌabtz xlajak stziꞌ cyaꞌn.
Teleꞌn tzaj tzun junt tir Pilat ẍchiwutz wunak tan talcheꞌn scyetz:
—Ma jaluꞌ tzꞌeluꞌl junt tir waꞌn tan ẍchajleꞌn scyeruꞌ.
Na yi wetz,
cyaꞌl na jaleꞌt til waꞌn.
Teleꞌn tzaj tzun Jesústz ẍchiwutz.
Nsken jeꞌ jun coron txꞌiꞌx twiꞌ.
Ej nin atit nin yi beꞌch tetz teꞌj,
chi beꞌch tetz jun rey,
yi txib yubil.
Beneꞌn tzun tlol Pilat scyetz wunak:
—¡Chixmay tzajuꞌ yi yajeꞌj!
Yi beneꞌn quilol,
cyoqueꞌn tzun yi eꞌ wiꞌtz paleꞌ,
scyuchꞌ eꞌ aj ront tan sichꞌ:
—¡Jeken swutz pasyon!
¡Jeken swutz pasyon!
—cheꞌch tzun ban nintz.
—Tzinwutz wetz quiꞌc til,
poro quicyꞌaj nin binuꞌ.
Chipajeꞌnuꞌ swutz pasyon,
—stzun Pilat bantz scyetz.
—Poro at til taꞌ,
na at jun ketz kaley yi na tal yi tajweꞌn tan quimeꞌn jun yaj yi ko na tocsaj tib tetz Cyꞌajl Ryos.
Ej nin yaꞌstzun tal yi juneꞌj,
—cheꞌch tzun eꞌ judiy.
Yi beneꞌn tbital Pilat yi xtxolbil yi Jesús iꞌ Cyꞌajl Ryos,
mas tcunin xoꞌw octz tetz.
Pakxeꞌnt cyen tzun junt tir xe caꞌl tan ẍchꞌoteꞌn stziꞌ Jesús:
—¿Naꞌ ncsiteꞌt?
Poro quiꞌc nin jun yol ben stzaꞌwel Jesús.
—¿Mbi xac yi qui na atzaꞌw tzaj yi inyol?
¿Qui peꞌ na el atxum tetz yi at caꞌwl tinkꞌab tan ajeꞌn swutz pasyon nka tan aweleꞌn liwr?
—stzun Pilat tetz.
—Quiꞌc kloꞌ kꞌejuꞌ tan incaweꞌn yi quiꞌk ntakꞌ Ryos teruꞌ.
Poro at mas quil yi eꞌ yi nchinjatxon tkꞌabuꞌ,
—stzun Jesús.
Te jun tkujaꞌs oc Pilat tan joyleꞌn puntil tan teleꞌn kloꞌ Jesús liwr.
Poro yi eꞌ judiy,
wiꞌnin chiẍchꞌineꞌn.
Itzun cyaltz:
—Kol stzakplenuꞌ yi jun yajaꞌtz,
qui tzun xomij wiꞌuꞌ-tz te César,
yi mero wiꞌtz kajcaw yi at jalen Roma.
Na alchok scyetz yi na taj tzꞌoc tetz xel César,
contr iꞌ te César,
—cheꞌch tzun eꞌ judiy bantz.
Yi tbital Pilat chiyol,
beneꞌn tzun mantartz tan ticyꞌleꞌn tzaj Jesús,
nin cꞌolecuꞌntz wi chem le pujbil xtisyaꞌ tan cawuꞌn.
Yi jun amaꞌlaꞌtz,
Gabata biꞌ le chiyol eꞌ judiy.
Iꞌtz jun amaꞌl yi tzꞌakij taneꞌn yi wuxtxꞌotxꞌ tan balaj cꞌub.
Ej nin iꞌtz junteꞌn kꞌej tan xeꞌteꞌn Pasc,
nin iꞌtz loꞌ kak chꞌichꞌ jalchan yi bajeꞌn yi eꞌchk takleꞌneꞌj.
Beneꞌn tzun tlol Pilat scyetz eꞌ judiy:
—Je bin yi yajeꞌj,
yi chireyiluꞌ,
—stzun Pilat scyetz.
Chibaj ẍchꞌineꞌn tzun cyakil wunak:
—¡Elk cuꞌn swutz!
¡Elk cuꞌn swutz!
¡Jeken swutz pasyon!
—cheꞌch bantz.
—¿Mbi xac ljeꞌ waꞌn swutz pasyon?
na chireyil binuꞌ,
—stzun Pilat scyetz.
Beneꞌn tzun chitzaꞌwel yi eꞌ wiꞌtz paleꞌ:
—Cyaꞌl atit junt ketz kareyil,
ntin César yi at Roma yi wiꞌtz ajcaw,
—cheꞌch bantz.
Tan tuꞌ yi yoleꞌj,
eltzaj tkꞌol Pilat Jesús scyetz tan jeꞌn swutz pasyon.
Beneꞌn nin bantz cyaꞌn.